Absa kry groen lig vir kantoor in New York | Netwerk24
Deur Elvira Wood 11 November 2019 15:00
Absa se eerste tak in New York behoort voor die einde van die jaar sy deure te open.
Absa gaan voor die einde van die jaar 'n verteenwoordigende kantoor in New York oopmaak.Foto: Pixabay
Dit kom nadat hy die groen lig van die deelstaat New York se departement van finansiële dienste gekry het om voort te gaan met sy planne om met bedrywighede in dié stad te begin.
Absa sê in 'n verklaring hy is verheug oor dié verwikkeling en dat dit 'n "beduidende mylpaal" is wat sy strategie betref.
Die Federale Reserweraad (Fed) in die VSA het hom reeds in Oktober toestemming gegee om 'n verteenwoordigende kantoor in die stad oop te maak.
Absa kan nou sy bankdienste en -produkte regstreeks aan korporatiewe en/of beleggingskliënte daar bied wat 'n teenwoordigheid in Afrika het of wil bekom.
Die bank sê hy het reeds 'n verteenwoordigende kantoor in Londen geopen en ondersoek die moontlikhede om soortgelyke kantore in ander stede oop te maak.